Mou - T Menorca | Treballant en la regulació d’un estacionament en la zona de Favàritx
14 nov. Treballant en la regulació d’un estacionament en la zona de Favàritx
Durant la temporada 2018 el Consell Insular de Menorca ha posat en funcionament la línia de transport públic L43 (entre Maó i Favàritx) per garantir l’accés del públic a l’entorn de Favàritx dintre del Parc Natural de S’Albufera des Grau.
El servei ha funcionat de l’1 de juny al 31 d’octubre amb tres períodes: de l’1 al 14 de juny amb sis sortides en cada sentit; del 15 de juny al 15 de setembre amb tretze sortides en cada sentit; i del 16 de setembre al 31 d’octubre amb sis sortides en cada sentit.
La posada en marxa d’aquesta línia de transport públic regular ha permès l’accés a una zona d’alt valor ambiental i protegida dintre del Parc Natural de S’Albufera des Grau tant amb garanties d’accessibilitat com de preservació de l’entorn natural protegit.
Serà el Pla Rector d’Ús i Gestió (PRUG), actualment en tràmit i que s’hauria d’haver aprovat l’any 2005 per part del Govern Balear, que permetrà establir de manera regulada les zones destinades als equipaments d’aparcament dins el Parc Natural de S’Albufera des Grau.
Davant la incertesa de la data d’aprovació del PRUG per part del Govern Balear, i per tal de poder disposar d’una zona d’aparcament regular el més aviat possible, el departament de Mobilitat del Consell Insular de Menorca ha sol·licitat a l’Ajuntament de Maó, dins el passat mes d’octubre, l’inici de la declaració d’interès general d’un estacionament per a 200 cotxes en una de les zones permeses contemplades en el PRUG en tràmit.